text: Hviderussisk chauffør pløjede igennem 200 meter autoværn
  23 januar 2018 kl. 08.45
  Chaufføren, der i morges kørte galt på E45 ved Hedensted, var fra Hviderusland.
  
  Det var en hviderussisk chauffør, der i morges klokken 05.00 kørte galt på E45 ved Hedensted og skabte en mange kilometer lang kø i det sydgående spor. Lastbilen begyndte at slingre, kørte ud i midterrabatten og ødelagde 200 meter autoværn for at ende i det modsatte spor og spærre det fuldstændigt.
  Politiet har haft svært ved at afhøre manden, der kun taler hviderussisk, men antager, at det er uopmærksomhed, der er skyld i uheldet.
  I skrivende stund har adskillige hundrede bilister siddet i kø i fireenhalv time, og politiet vurderer, at der er ryddet på E45 ved 11-tiden. Der er fem kilometers kø.
  Lasten i den forulykkede lastbil var 23 tons mandariner.
  
  